Uznesenie Okresného súdu Stará Ľubovňa sp. zn. 4P/100/2024 z 11. 12. 2024
Uznesenie Okresného súdu Stará Ľubovňa z 11. decembra 2024, sp. zn. 4P/100/2024, ECLI:SK:OSSL:2024:8524201044.3
Súd: Okresný súd Stará Ľubovňa
Spisová značka: 4P/100/2024
ECLI: ECLI:SK:OSSL:2024:8524201044.3
Dátum vydania: 11. 12. 2024
Forma: Uznesenie
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Stará Ľubovňa 4P/100/2024 8524201044 11. 12. 2024 JUDr. Jana Sroková ECLI:SK:OSSL:2024:8524201044.3
Uznesenie Okresný súd Stará Ľubovňa v rodinnoprávnej veci navrhovateľky A. B. C., D. E., nar. XX.XX.XXXX, trvale bytom F. D. XX, XXX XX G. D., práv. zast. JUDr. Michalom Barnovským, advokátom, advokátska kancelária so sídlom Námestie generála Štefánika 532/7, 064 01 Stará Ľubovňa proti manželovi H. C., nar. XX.XX.XXXX, trvale bytom F. D. XX, XXX XX G. D., I. F. J. XXX, XXX XX F. J., práv. zast. JUDr. Patrikom Kovalčíkom, advokátom, advokátska kancelária so sídlom Námestie sv. Mikuláša 20, 064 01 Stará Ľubovňa, v konaní o rozvod manželstva a úpravu pomerov manželov na čas po rozvode k mal. deťom A. C., nar. XX.XX.XXXX a K. C., nar. XX.XX.XXXX, obe trvale bytom F. D. XX, XXX XX G. D., zast. kol. opatrovníkom Úradom práce, sociálnych vecí a rodiny Stará Ľubovňa, takto rozhodol: I. Súd konanie
z a s t a v u j e.
II. Žiaden z účastníkov n e m á
nárok
na náhradu trov konania.
III. Súd v r a c i a navrhovateľke súdny poplatok v sume 50,- eur a u k l a d á prevádzkovateľovi systému Slovenská pošta a.s., so sídlom Partizánska cesta 9, 975 99 Banská Bystrica, IČO: 36 631 124 vrátiť uvedenú sumu navrhovateľke A. B. C., nar. XX.XX.XXXX, trvale bytom F. D. XX, XXX XX G. D. v lehote 30-tich dní od doručenia právoplatného uznesenia. odôvodnenie: 1. Matka mal. detí (ďalej len navrhovateľka) podala dňa 03.09.2024 na tunajší súd návrh na rozvod manželstva a úpravu pomerov manželov k ich mal. deťom na čas po rozvode. Vec je vedená pod sp. zn. 4P/100/2024. Zo strany otca mal. detí bol dňa 06.09.2024 taktiež podaný návrh na rozvod manželstva a úpravu pomerov manželov k ich mal. deťom na čas po rozvode. Vec bola vedená pod sp. zn. 4P/101/2024. Súd následne na základe vyššie uvedených skutočností uznesením č.k. 4P/101/2024-30 zo dňa 20.09.2024 spojil tieto dve konania na spoločné konanie, ktoré je ďalej vedené pod sp. zn. 4P/100/2024. Uznesenie nadobudlo právoplatnosť dňa 27.09.2024. 2. Dňa 03.12.2024 bolo tunajšiemu súdu doručené späťvzatie návrhu zo strany otca mal. detí, v ktorom uviedol, že berie podaný návrh v celom rozsahu späť a navrhuje, aby súd konanie zastavil. 3. Dňa 04.12.2024 bolo tunajšiemu súdu doručené späťvzatie návrhu aj zo strany navrhovateľky, v ktorom uviedla, že tiež berie podaný návrh v celom rozsahu späť a žiada súd, aby konanie zastavil. Svoje stanovisko odôvodnila tým, že medzi manželmi došlo k obnoveniu manželského spolužitia a manželia sa aj vzhľadom na záujem mal. detí pokúsia vzájomné vzťahy napraviť. 4. Kolízny opatrovník doručil dňa 06.12.2024 tunajšiemu súdu písomné stanovisko, v ktorom uviedol, že na základe pohovoru s manželmi neprešetroval pomery na strane mal. detí, vzhľadom na prehodnotenie situácie rodičov o rozvod manželstva. Obaja rodičia sa súhlasne dohodli, že chcú zotrvať v manželstve,
obnoviť manželské spolužitie a nechcú sa rozvádzať. Rozhodli sa, že budú navštevovať manželskú poradňu. Toho času žijú v spoločnej domácnosti, spolu hospodária a starajú sa o mal. deti. 5. Podľa § 29 ods. 1 zákona č. 161/2015 Z.z. Civilný mimosporový poriadok ( ďalej len CMP) navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. 6. Podľa § 29 ods. 2 CMP súd konanie nezastaví, ak sa mohlo začať aj bez návrhu a je potrebné v konaní pokračovať. 7. Podľa § 29 ods. 3 CMP súd konanie nezastaví, ak niektorý z účastníkov so späťvzatím návrhu z vážnych dôvodov nesúhlasí. 8. Vzhľadom na citovanú právnu úpravu a skutočnosť, že obaja manželia doručili tunajšiemu súdu svoje písomné stanovisko, v ktorom vzali svoj návrh v celom rozsahu späť ešte pred začatím pojednávania, súd konanie zastavil. 9. O trovách konania súd rozhodol podľa § 52 C.m.p. tak, že žiaden z účastníkov nemá nárok na náhradu trov konania. 10. Navrhovateľka zaplatila dňa 12.11.2024 súdny poplatok za podaný návrh v sume 50 eur. 11. Podľa § 11 ods. 3 zákona č. 71/1992 Zb. o súdnych poplatkoch a poplatku za výpis z registra trestov v aktuálnom znení poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 12. Podľa § 11 ods. 4 citovaného zákona okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10 eur. Ak sa návrh vzal späť pred zaplatením poplatku, poplatok sa nevyrubuje. 13. Podľa § 11 ods. 6 písm. b) citovaného zákona orgány uvedené v § 3, ktoré sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 14. Keďže konanie o rozvod manželstva a úpravu pomerov manželov k mal. deťom na čas po rozvode bolo zastavené pred prvým pojednávaním, súd v súlade s citovanými zákonnými ustanoveniami vrátil navrhovateľke zaplatený súdny poplatok bez krátenia v sume 50 eur a uložil prevádzkovateľovi systému, spoločnosti Slovenská pošta, a.s., aby tento poplatok vrátil navrhovateľke do 30 dní od doručenia právoplatného uznesenia, v zmysle citovaného § 11 ods. 6 zákona č. 71/1992 Zb. v znení noviel. Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia na Okresnom súde Stará Ľubovňa, a to písomne v troch vyhotoveniach.
V odvolaní sa má popri všeobecných náležitostiach (ktorému súdu je určené, kto ho robí, ktorej veci sa týka, čo sa ním sleduje a podpis, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania.) uviesť proti, ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie môže podať strana, v ktorej neprospech bolo rozhodnutie vydané. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.

